Dunavecse Város Önkormányzata Egészségügyi, Kulturális, Oktatási és Szociális Bizottsága
246-5/2023.

JEGYZŐKÖNYV

Készült a bizottság 2023. május 25-én /13,50-13,59 / megtartott üléséről

Az ülés helye: Városháza ülésterme
Jelen vannak:

Kovács Péter képviselő, a bizottság elnöke, Sándor Zsombor képviselő, a bizottság elnökhelyettese, Tóth József képviselő, a bizottság tagja (3 fő)
Tanácskozási joggal jelen vannak:

Vörös Sándor polgármester, Kochné Vadászi Borbála alpolgármester, Molnár Gyula képviselő, Aranyi János Gábor képviselő, Nagy Erzsébet jegyző, Horváth-Gallai Eszter igazgató (Vikár Béla Művelődési Ház), Liptai-Kölesdi Ágnes bölcsődevezető  (dr. Kolozs Gergely „Tipegő” Bölcsőde), Aranyi Ágota igazgató (Vikár Béla Könyvtár), Erdős Erika mb. óvodavezető (Százszorszép Óvoda)
Meghívott:

Squor Mária igazgató (Dunavecsei Petőfi Sándor Általános Iskola)
Jegyzőkönyvvezető: Marticsné Molnár Szilvia

Kovács Péter képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Sándor Zsombor fogja aláírni. Javasolta, hogy a 2023. május 24-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal?

A bizottság tagjai 3 igen szavazattal, ellenszavazat nélkül az alábbi határozatot hozták:

21/2023. (V. 24.) E.K.O.SZ. Biz. normatív határozata

Napirend elfogadása

(2023. május 24.)











H a t á r o z a t

I.      6.) Tájékoztató az Oktatási intézményekben történt beiratkozások
              eredményéről
A napirendi pontok elfogadása után megkezdődött azok egyenkénti tárgyalása.

1./ Napirend:
     6.) Tájékoztató az Oktatási intézményekben történt beiratkozások
          eredményéről
          Előterjesztő: Vörös Sándor polgármester 

          Előterjesztésért felelős: oktatási intézmények vezetői
Kovács Péter képviselő, a bizottság elnöke
A négy intézménytől megkaptuk a tájékoztatókat. A Százszorszép Óvodába 52 gyermeket írattak be, ebből a bölcsődéből 20 gyermek kerül át. A Dunavecsei Petőfi Sándor Általános Iskolába 35 fő gyermek iratkozott be, ez 2 osztály indítását fogja jelenteni. A Duna Menti EGYMI-be nincs beiratkozott gyermek, a Református Kollégiumba 4 gyermeket itattak be. 
Vörös Sándor polgármester úr
Kérdésem, hogy hány gyermek fogja elhagyni az óvodát?
Erdős Erika mb. óvodavezető

45 fő.

Vörös Sándor polgármester úr

Lehet látni, hogy hat gyermeket a szüleik másik iskolába írattak be. Úgy is nézhetjük, hogy nem tudunk megfelelő képzést biztosítani ennek a hat gyermeknek a szülők szerint. Ez nyilván azért problémás, mert ha ez a tendencia nem áll meg, akkor azt fogja eredményezni, hogy egy osztályt el fogunk veszíteni, mellé 4-5 pedagógus státuszt. Azt gondolom, hogy egy település annál gazdagabb, minél több oktatással foglalkozó szakembere van. Gyakorlatilag ebbe a körbe csak véleményt nyilváníthatunk, jelen helyzetben az általános iskolai oktatás nem az önkormányzatoknak a fenntartásában van, hanem állami vagy egyházi kézben. 
Tóth József képviselő úr

Kérdésem, hogy 4. és 6. évvégén hány gyermek választ másik iskolát?

Squor Mária iskolaigazgató (Dunavecsei Petőfi Sándor Általános Iskola)

1-2 fő negyedik osztály után, hatodik osztály után több gyermek, amióta a dunaújvárosi Pannon Gimnázium elindította a 6 osztályos képzését. 
Tóth József képviselő úr

Miért választanak a szülők egy első osztályos gyermeknél vidéki iskolát? A negyedik, illetve a hatodik utáni váltást megértem.

Squor Mária iskolaigazgató (Dunavecsei Petőfi Sándor Általános Iskola)

Ezt már több helyen el is mondtam, hogy az alsós tanítói gárdával semmi gond nincs. Sajnos a szülők egymást túllicitálva hozzák meg azt a döntést, hogy elviszik a gyermeket másik iskolába. Ez ellen nem tudok mit tenni, én biztos, hogy egy hat éves gyermeket nem vinnék sehová a településről. Olyanok viszik el a gyermekeket, akik saját tanítványaink voltak és már messziről köszönnek. Egyébként 6 főből 4 gyermeket Apostagra vittek, 1 főt Dunaújvárosba vittek, mert a szülő ott dolgozik és 1 fő speciális iskolába kerül. 
Kochné Vadászi Borbála alpolgármester 

Megtudtátok-e mondani, hogy a szülőknek, hogy ki lesz az elsős tanító néni?
Squor Mária iskolaigazgató (Dunavecsei Petőfi Sándor Általános Iskola)

Nem, mert nem lehet kiszámolni. A tanítók a műveltségi területükkel feltanítanak, de ilyen gyalázatos helyzet még nem volt, mint amilyen most van. Sajnos jönnek-mennek a tanárok, ha bejön a státusztörvény, akkor többen jelezték, hogy elhagyják a pályát. 
Aranyi János Gábor képviselő, a bizottság tagja

Arra lennék kíváncsi, hogy amikor nagyobb volt a gyereklétszám, akkor mennyien mentek el?

Régen is vittek el gyerekeket másik iskolába. 
Vörös Sándor polgármester úr

Először akkor volt számottevő az átíratkozás, amikor elkészült a híd.
Squor Mária iskolaigazgató (Dunavecsei Petőfi Sándor Általános Iskola)

A környékünkön más iskolák is szenvednek attól, hogy elviszik a pici gyerekeket a Baksay Sándor Református Gimnáziumba. 
Kochné Vadászi Borbála alpolgármester 

Nemcsak abból áll, hogy egy kisgyermeket átíratnak pl. az apostagi iskolába. Ott egy közösség épül, annak nem lesz soha olyan része egy idegen településről jött gyerek, mert neki hamarabb haza kell menni, nem ott él. Sajnos ezt nem fogja fel egy szülő sem. 
Vörös Sándor polgármester úr

Kettő tizenhat fős osztály tanulás szempontjából jobb, mint egy 29 fős osztály. 
Sándor Zsombor képviselő, a bizottság elnökhelyettese

Meg se gondolják a szülők, hogy ezzel a saját gyermeküknek ártanak.   

Squor Mária iskolaigazgató (Dunavecsei Petőfi Sándor Általános Iskola)

Megdöbbentő volt, hogy az iskolai tájékoztatóra csak 14 szülő volt kíváncsi a negyvenből.
Sándor Zsombor képviselő, a bizottság elnökhelyettese

Be se jött megnézni, hogy mi a választási irány. 

Squor Mária iskolaigazgató (Dunavecsei Petőfi Sándor Általános Iskola)

Azt meg tudom érteni, hogy a természettudományos tárgyakat másként tanítják a hatosztályos gimnáziumba, mert más a tanrendje, nagyobb óraszámba tudják tanítani – ezért elviszik a gyereket. Egy kisgyerekhez, azt gondolom, hogy bármelyik tanítónkat oda merném tenni és jó szívvel ajánlani, mert jól meg tudja tanítani. 
Vörös Sándor polgármester úr

A jövőre nézve ez tanulságokat hordoz, bármit, amit el akarunk adni – jelen esetben az iskolai férőhelyünket – valamelyik termékünket kell fejleszteni. Gondolok például arra, hogy minden héten találkozom az apostagi iskola bejegyzéseivel. Ebben nyilvánvalóan tovább kell lépni, más fórumon is meg kell mutatni, hogy van az iskolában élet. A másik, ami számomra lejött, hogy a szülők úgy gondolják, hogy a délutáni és egyéb programok gazdagabbak máshol. Itt gondolok szakkörökre, egyéb foglalkozásokra, nyári táborra, napközis táborra és ehhez kapcsolódó kérdéskörökre. Ilyen irányú fejlesztésen nem árt az iskolának gondolkodni. 
Sándor Zsombor képviselő, a bizottság elnökhelyettese

A mi intézményünkbe minden délután van foglalkozás: íjászat, lovaglás, matematika, irodalmi és egyéb szakkörök. 
Vörös Sándor polgármester úr

Ezek nagyon jó programok, de jó, ha tudnak róla a szülők. 

Kovács Péter képviselő, a bizottság elnöke
A településen nagyon sok ember van kötődés nélkül. Sajnos gyökértelen város lettünk, a járási székhellyel alakult ki. 
Tóth József képviselő, a bizottság tagja

Nem az önkormányzatok feladata az iskolák fenntartása, viszont kérdezném, hogy miben tudna segíteni az önkormányzat az iskolának?
Squor Mária iskolaigazgató (Dunavecsei Petőfi Sándor Általános Iskola)

Ami kérésünk volt eddig Polgármester úr segített a megoldásában. Ebben a kérdésben nem tudom, hogy tudna segíteni. A most felnövekvő kisgyerekeknek a szüleik nagyon öntudatosak, anélkül, hogy ők bármiféle kötelezettséget vállalnának bármi iránt is. Mindenhez jogot éreznek, nem hallgatnak meg, nem gondolják végig, nem jönnek el a fórumra, fogadóórára, nem érdekli, hogy mi van, csak akkor, ha neki panasza van. Nagyon kevés felelős szülő van. 
Sándor Zsombor képviselő, a bizottság elnökhelyettese

Én találkoztam már olyan helyzettel, hogy kicsi településeken azon küzdenek, hogy megtartsák az intézményt, hogy helyben maradjon. Itt meg ezzel nem foglalkoznak. 
Aranyi János Gábor képviselő úr

Apostagon az emberek sokkal összetartóbbak, jobb közösségi életet éltek. Én is látom, hogy az apostagi igazgatónő felteszi a programokat. Már több mint tíz éve hallgatom az embereket, hogy mi hiába hirdetünk meg irodalmi estet, a magyartanár nem vesz részt rajta. 
Vörös Sándor polgármester úr

A közösségi oldalon találkoztam Szabadszállás, illetve más település pedagógus állás  hirdetéseivel, amit a mi dolgozóink osztogattak meg. Szeretném az intézményvezetők figyelmét felhívni, ha a mi óvodánk, illetve az iskoláink tesznek ilyet, akkor azt is ilyen lelkesedéssel osztogassuk. 
Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet az oktatási intézményekben történt beiratkozások eredményéről szóló tájékoztató elfogadásával?

A bizottság tagjai 3 igen szavazattal, ellenszavazat nélkül az alábbi határozatot hozták:

22/2023. (V.24.) E.K.O.SZ. Biz. hat.
Tájékoztató az Oktatási intézményekben történt beiratkozások

eredményéről

1./ Az Egészségügyi, Kulturális, Oktatási és Szociális Bizottság megtárgyalta a„Tájékoztató az oktatási intézményekben történt beiratkozások eredményéről” szóló napirendet és elfogadásra javasolja az oktatási intézmények tájékoztatóját a képviselő-testület számára.
2./ Ezen határozatról értesül: 

- Kovács Péter képviselő, a bizottság elnöke

Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 1358-kor bezárta.
Kmft.


      Kovács Péter


                                Sándor Zsombor
                       Képviselő                                                        
   Képviselő  

                a bizottság elnöke                                                    a bizottság elnökhelyettese

